CELEX: 32014R0969
Language: ro
Date: 2014-09-12 00:00:00
Title: Regulamentul (UE) nr. 969/2014 al Comisiei din 12 septembrie 2014 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea ascorbatului de calciu (E 302) și a alginatului de sodiu (E 401) în anumite fructe și legume neprelucrate  Text cu relevanță pentru SEE

13.9.2014   
            
            
               RO
            
            
               Jurnalul Oficial al Uniunii Europene
            
            
               L 272/8
            
         REGULAMENTUL (UE) NR. 969/2014 AL COMISIEI
   din 12 septembrie 2014
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea ascorbatului de calciu (E 302) și a alginatului de sodiu (E 401) în anumite fructe și legume neprelucrate
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
            
         
               (2)
            
            
               Lista de aditivi alimentari a Uniunii poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               La 12 noiembrie 2012, a fost prezentată o cerere de autorizare a utilizării ascorbatului de calciu (E 302) și alginatului de sodiu (E 401) ca agenți de glazurare pentru anumite fructe și legume neprelucrate, refrigerate și preambalate, gata pentru consum; cererea a fost pusă la dispoziția statelor membre în conformitate cu articolul 4 din Regulamentul (CE) nr. 1331/2008.
            
         
               (4)
            
            
               Există o cerere tot mai mare pentru fructe și legume proaspete și proaspăt tăiate, în principal datorită faptului că sunt gata de consum, precum și datorită beneficiilor pentru sănătate asociate cu consumul lor.
            
         
               (5)
            
            
               Fructele și legumele neprelucrate, refrigerate și preambalate, gata pentru consum sunt fructe și legume proaspete, care sunt spălate înainte de a fi descojite și/sau tăiate și/sau înainte de a li se îndepărta pedunculul, ambalate și conservate la rece prin refrigerare. Anumite componente ale fructelor și legumelor se pot degrada atunci când sunt expuse la oxigen sau la lumină, la care interiorul fructelor și legumelor este expus prin descojire și/sau tăiere și/sau îndepărtarea pedunculului. Rănirea țesuturilor fructelor și legumelor cauzează o serie de tulburări fiziologice, cum ar fi oxidarea, înnegrirea etc., care scad calitatea nutritivă a alimentelor respective și trebuie să fie reduse la minimum.
            
         
               (6)
            
            
               Există o necesitate tehnologică pentru utilizarea ascorbatului de calciu (E 302) și a alginatului de sodiu (E 401) pe anumite fructe și legume neprelucrate, refrigerate și preambalate, gata pentru consum. Acești aditivi sunt utilizați în combinație pentru a forma un gel comestibil care este apoi aplicat pe suprafața fructelor și a legumelor, oferind un strat subțire protector, care acționează ca o barieră fizică în calea oxigenului și a umidității, reducând exsudația și uscarea la suprafață ale respectivelor fructe și legume. Prin urmare, reacțiile de degradare fiziologică sunt reduse contribuind astfel la conservarea calității nutriționale a fructelor și legumelor. În consecință, gelul permite păstrarea mai bună și pe termen mai lung a acestor fructe și legume.
            
         
               (7)
            
            
               Utilizarea ascorbatului de calciu (E 302) și a alginatului de sodiu (E 401) drept agenți de glazurare ar contribui la sporirea capacității de conservare a fructelor și legumelor neprelucrate, refrigerate, preambalate, gata pentru consum în timpul perioadei lor de conservare și facilitând astfel disponibilitatea și sporind accesul pe piață al fructelor și legumelor proaspete tăiate gata pentru consum.
            
         
               (8)
            
            
               Ascorbatul de calciu (E 302) și alginatul de sodiu (E 401) aparțin grupului de aditivi pentru care nu a fost specificată o doză zilnică acceptabilă (3). Aceasta presupune că ei nu reprezintă un pericol pentru sănătate la nivelurile necesare pentru obținerea efectului tehnologic dorit.
            
         
               (9)
            
            
               În conformitate cu articolul 3 alineatul (2) din Regulamentul (CE) nr. 1331/2008, pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, Comisia trebuie să solicite avizul Autorității Europene pentru Siguranța Alimentară, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât autorizarea utilizării ascorbatului de calciu (E 302) și alginatului de sodiu (E 401) ca agenți de glazurare pentru fructe și legume neprelucrate, refrigerate și preambalate, gata pentru consum constituie o actualizare a listei menționate anterior și nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
            
         
               (10)
            
            
               În conformitate cu anexa II la Regulamentul (CE) nr. 1333/2008, utilizarea ascorbatului de calciu (E 302) este deja autorizată „numai pentru fructele și legumele neprelucrate, refrigerate și preambalate, gata pentru consum și cartofii neprelucrați, descojiți și preambalați” din categoria de produse alimentare 04.1.2 „Fructe și legume descojite, tăiate și mărunțite”.
            
         
               (11)
            
            
               Prin urmare, este oportun să se autorizeze utilizarea alginatului de sodiu (E 401) ca agent de glazurare în categoria de produse alimentare 04.1.2 „Fructe și legume descojite, tăiate și mărunțite” din anexa II la Regulamentul (CE) nr. 1333/2008, la nivelul maxim de 2 400 mg/kg, și doar în combinație cu ascorbat de calciu (E 302) la nivelul maxim de 800 mg/kg pentru a forma un gel comestibil.
            
         
               (12)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (13)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 septembrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Raportul Comisiei privind doza dietetică de aditiv alimentar în Uniunea Europeană COM(2001) 542 final.
   
      ANEXĂ
      În partea E a anexei II la Regulamentul (CE) nr. 1333/2008, se adaugă următoarea rubrică la categoria de produse alimentare 04.1.2 „Fructe și legume descojite, tăiate și mărunțite” după rubrica pentru aditivul alimentar E 333:
      
         
                      
                  
                  
                     „E 401
                  
                  
                     Alginat de sodiu
                  
                  
                     2 400
                  
                  
                     (82)
                  
                  
                     Numai fructele și legumele neprelucrate, refrigerate și preambalate, gata pentru consum, care urmează a fi vândute consumatorului final
                  
               
                     
                                 (82):
                              
                              
                                 A se folosi numai în combinație cu E 302 ca agenți de glazurare și având un nivel maxim de 800 mg/kg de E 302 în produsul alimentar final.”